	ПРЕССЪОБЩЕНИЕ


21 октомври 2005 г.

На 20 октомври 2005 г. на свое редовно заседание Управителният съвет на Българската народна банка прие Наредба за контрол върху качеството на банкнотите и монетите в налично-паричното обращение.

В основата на документа е заложено разбирането на БНБ да промени стандартите за качество на банкнотите и монетите в обращение, в посока постепенно приемане на изискванията и препоръките на Европейската централна банка (ЕЦБ) към националните централни банки (НЦБ) и въвеждане на установените добри практики в страните от ЕС.

С Наредбата се въвеждат правилата за контрол върху качеството на банкнотите и монетите в налично-паричното обращение от Българската народна банка.

Двете главни цели на Наредбата са:

·
прилагане на практика на общата политика на ЕС по отношение на обработката на банкноти за повторно пускане в обращение на банките и други професионални организации за обработка на пари с цел да се избегнат деформации в резултат на междубанковата конкуренция в рамките на дадена страна;

·
въвеждане на изисквания към банките, финансовите къщи, обменните бюра и други професионални организации за обработката на пари да спазват стандартите за грижливо отношение (diligence standards) при работа с банкноти и монети, както и такива за задържане на неистински и преправени банкноти и монети.

   С Наредбата БНБ и банките се задължават да заменят повредени български банкноти и монети, които са законно платежно средство. Замяната става при следните условия:

1. повредена българска банкнота, от която е запазена най-малко три четвърти (75%) от площта й или сглобените части от банкнотата възстановяват такава част от площта й, се заменя по пълна номинална стойност.

2. повредена българска банкнота, от която е запазена най-малко една втора (50%) от площта й или сглобените части от банкнотата възстановяват такава част от площта й, се заменя по половината от номиналната й стойност.

3. повредена българска банкнота, от която е запазена по-малко от една втора (50%) от площта й или сглобените части от банкнотата възстановяват такава част от площта й, не се заменя.

БНБ и банките заменят само повредени български банкноти и монети, които не пораждат съмнения: за умишлено повреждане; за престъпление; относно собствеността на предявителя върху тях; че са неистински или преправени.

Не се считат за умишлено повредени:

1. български банкноти, които са повредени в незначителна степен от нанесени бележки, цифри, черти от молив, писалка, химикалка или друг тип пишещо/печатащо средство;

2. български монети, които са повредени от окисляване или износване.

БНБ, банките, финансовите къщи, обменните бюра и доставчиците на услуги извършват преценка на всички постъпващи банкноти и монети и задържат тези, които пораждат съмнения, че са неистински или преправени. Задържаните банкноти и монети се предават на БНБ. Преценката на постъпващите банкноти и монети се извършва от обучени за целта служители или посредством машини за сортиране и машини за самообслужване. Централната банка ще оказва съдействие на банките, финансовите къщи, обменните бюра и доставчиците на услуги при обучение на служителите, отговорни за извършване на преценка на постъпващите банкноти и монети. Задържаните банкноти и монети се предават в Националния център за анлиз към БНБ, който извършва експертна оценка в срок до 20 (двадесет) работни дни.

Изисквания за възпроизвеждане на български банкноти и монети

По смисъла на Наредбата възпроизвеждане на българска банкнота или монета означава изработване на копие върху материален носител или в електронен вид на цялата или част от българска банкнота или монета съгласно характеристиките, посочени в официалните издания и страницата в Интернет на БНБ и което наподобява или създава общо впечатление за българска банкнота или монета. 

Лице, което желае да възпроизведе българска банкнота или монета с рекламна или друга цел (например рекламни табла, календари, билети, брошури, дипляни и т.н.), трябва да подаде в БНБ заявление-декларация по образец. По него централната банка се произнася в срок до 5 (пет) работни дни. 

Възпроизвежданата българска банкнота трябва да отговаря поне на едно от изискванията:

1. при едностранно копие на българска банкнота размерът на копието да бъде най-малко 125% или най-много 75% едновременно от ширината и дължината на съответната банкнота;

2. при двустранно копие на българска банкнота размерът на копието да бъде най-малко 200% или най-много 50% едновременно от дължината и ширината на съответната банкнота;

3. при копия на елементи от оригиналните изображения върху българска банкнота тези елементи да не бъдат изобразени на фон, наподобяващ банкнота;

4. при едностранно копие на българска банкнота, изобразяващо част от лицевата или обратната страна на българска банкнота, тази част да бъде по-малка от една трета от истинската лицева или обратна страна на съответната банкнота;

5. при едностранно или двустранно копие на българска банкнота в размер, съответстващ на размера на съответната банкнота, копието да бъде изработено от материал, различен от хартия, който е ясно отличим от материала, използван за производство на банкнотата;

6. при копие на българска банкнота, изобразено по електронен начин и достъпно на страници в Интернет, по жични или безжични устройства, които разрешават достъпа на трети лица до това копие във време и от място, избрано от тях, изображението да съдържа думата ОБРАЗЕЦ, напечатана диагонално на копието с шрифт „TimokB” или друг подобен на него шрифт. Дължината на думата ОБРАЗЕЦ да е най-малко 75% от дължината на копието, а височината на думата ОБРАЗЕЦ най-малко 15% от ширината на копието и в непрозрачен (матов) цвят, контрастиращ с доминиращия цвят на съответната българска банкнота. Разделителната способност на електронното копие в оригиналния му размер да не надвишава 72 dpi (точки на инч).

Копието на българска монета трябва да отговаря поне на едно от следните изисквания:

1. при едностранно копие на българска монета размерът на копието да бъде най-малко 125% или най-много 75% от размера и теглото на съответната монета;

2. при двустранно копие на българска монета размерът на копието да бъде най-малко 200% или най-много 50% от размера и теглото на съответната монета;

3. при копия на елементи от оригиналните изображения върху българска монета тези елементи да не бъдат изобразени върху метал;

4. при едностранно копие на българска монета, изобразяващо част от лицевата или обратната страна на българска монета, тази част да бъде по-малка от една трета от истинската лицева или обратна страна на съответната монета;

5. при едностранно или двустранно копие на българска монета в размер, съответстващ на размера на съответната монета, копието да бъде изработено от материал, различен от метал, който е ясно отличим от материала, използван за производство на монетата;

6. да бъде изобразено по електронен начин и достъпно на страници в Интернет, по жични или безжични устройства, които разрешават достъпа на трети лица до това копие във време и от място, избрано от тях;

7. да бъде графично изображение.

Според Наредбата търговските банки и доставчиците на услуги са длъжни да предоставят на БНБ информация за:

1. обем на операциите с банкноти и монети;

2. внесени и изтеглени банкноти и монети чрез машини за самообслужване и терминални устройства АТМ;

3. броя и местонахождението на местата за извършване на дейности и операции с банкноти и монети (клонове, офиси, касови центрове и др.);

4. броя, типовете и местонахождението на машините за сортиране, машините за самообслужване и терминалните устройства АТМ.

Наредбата влиза в сила от 31.03.2006 г.  и отменя Наредба №18 на БНБ за обмяна на повредени български банкноти и монети в обращение (обн., ДВ, бр.29 от 5 април 1996 г.).

